CELEX: 52011PC0487
Language: mt
Date: 2011-08-10
Title: Proposta għal DEĊIŻJONI TAL-KUNSILL dwar l-istabbiliment tal-pożizzjoni tal-Unjoni Ewropea fil-Kunsill Ministerjali tal-Komunità tal-Enerġija (Chişinău, is-6 ta' Ottubru 2011)

|

52011PC0487

Proposta għal DEĊIŻJONI TAL-KUNSILL dwar l-istabbiliment tal-pożizzjoni tal-Unjoni Ewropea fil-Kunsill Ministerjali tal-Komunità tal-Enerġija (Chişinău, is-6 ta' Ottubru 2011)  /* KUMM/2011/0487 finali - 2011/0214 (NLE) */  

	MEMORANDUM TA’ SPJEGAZZJONI1. IL-KUNTEST TAL-PROPOSTAIl-Kunsill Ministerjali tal-Komunità tal-Enerġija se jiltaqa' fis-6 ta’ Ottubru 2011 f'Chişinău (ir-Repubblika tal-Moldova).Il-pożizzjoni tal-Unjoni Ewropea fir-rigward tad-deċiżjonijiet li jinsabu fuq l-aġenda ta’ din il-laqgħa għandha tiġi stabbilita skont l-Artikolu 218(9) tat-Trattat dwar il-Funzjonament tal-Unjoni Ewropea, u skont id-dispożizzjonijiet tad-Deċiżjoni tal-Kunsill 2006/500/KE tad-29 ta’ Mejju 2006 dwar il-konklużjoni mill-Komunità Ewropea tat-Trattat dwar il-Komunità tal-Enerġija.Skont l-Artikolu 6 tad-Deċiżjoni 2006/500/KE, il-pożizzjoni tal-Unjoni Ewropea għandha tiġi espressa mir-rappreżentant tal-Kummissjoni Ewropea fi ħdan il-Kunsill Ministerjali.Din il-Proposta għal Deċiżjoni tal-Kunsill tkopri l-punti kollha tal-aġenda li dwarhom hija mistennija deċiżjoni mill-Kunsill Ministerjali.2. KWISTJONIJIET BAĠITARJI2.1 Approvazzjoni tal-ġestjoni finanzjarja għall-2010L-Unjoni Ewropea għandha tapprova l-awtorizzazzjoni finanzjarja tad-Direttur għas-sena 2010 abbażi tar-Rapport tal-Verifika tal-31 ta' Diċembru 2010, ir-Rapport tal-Kumitat tal-Baġit dwar il-Verifika tal-2010, u r-Rapport tad-Direttur dwar l-Eżekuzzjoni tal-Baġit.2.1.2. Approvazzjoni tal-baġit u tal-kontribuzzjonijiet finanzjarji għall-perjodu 2012-2013L-Unjoni Ewropea trid tapprova l-baġit għas-snin 2012-2013, soġġett għall-approvazzjoni tal-approprjazzjonijiet korrispondenti mill-awtorità tal-baġit għal dawn is-sentejn. Dan il-baġit huwa konsistenti mal-proposta tal-Kummissjoni, adottata bid-Deċiżjoni tal-Kummissjoni tal-20 ta’ Ġunju 2011.Il-baġit totali ma għandux jaqbeż it-EUR 3 230 000 għall-2012 u t-EUR 3 342 200 għall-2013. Dawn l-ammonti jirrappreżentaw tnaqqis (ta’ -4 % u -1 %, rispettivament) imqabbel mal-baġit approvat għall-2011, u jissejsu fuq it-tagħlim li ħareġ mill-użu reali tal-baġit preċedenti.L-Unjoni Ewropea għandha taqbel li l-Komunità tal-Enerġija tilqa' żewġ membri tal-persunal addizzjonali fl-2012 (wieħed assistent amministrattiv u finanzjarju, u l-ieħor espert fil-politika ambjentali tal-UE u t-tibdil fil-klima), u membru tal-persunal addizzjonali ieħor fl-2013.L-Unjoni Ewropea għandha taqbel ukoll mal-emendi għall-Anness IV għat-Trattat dwar il-Komunità tal-Enerġija, li jistipula d-dettalji tal-kontribuzzjonijiet tal-baġit mill-Unjoni Ewropea u minn kull Parti Kontraenti. Wara l-adeżjoni tal-Moldova u tal-Ukraina fil-Komunità tal-Enerġija, il-kontribuzzjonijiet kollha ser jinbidlu; dan għandu jfisser tnaqqis fil-kontribuzzjonijiet totali mill-Unjoni Ewropea.2.2. ŻVILUPPI LEĠIŻLATTIVI2.2.1. L-implimentazzjoni tat-'Tielet Pakkett' (is-suq intern tal-elettriku u tal-gass)L-Unjoni Ewropea għandha tapprova d-Deċiżjoni tal-Kunsill Ministerjali dwar l-implimentazzjoni mill-Komunità tal-Enerġija tad-Direttiva 2009/72/KE, id-Direttiva 2009/73/KE, ir-Regolament (KE) Nru 714/2009 u r-Regolament (KE) Nru 715/2009.L-adattamenti inklużi fid-Deċiżjoni tal-Kunsill Ministerjali, skont l-Artikolu 24 tat-Trattat dwar il-Komunità tal-Enerġija, huma skont dawk proposti fid-deċiżjoni tal-Kummissjoni tas-6 ta’ Mejju 2011 (C(2011) 3013 finali).L-UE għandha tapprova wkoll emendi għat-Trattat dwar il-Komunità tal-Enerġija, skont il-mandat għan-negozjati stipulat fid-Deċiżjoni tal-Kunsill tat-28 ta’ Ġunju 2011. Huwa mifhum li l-emendar tat-Trattat mhuwiex parti essenzjali tad-deċiżjoni fir-rigward tat-Tielet Pakkett, u b'hekk jista' jiġi deċiż iktar 'il quddiem.2.2.2. L-adozzjoni ta’ atti ddelegati dwar l-Effiċjenza Enerġetika ('it-tikkettar')Id-deċiżjonijiet tal-Kunsill Ministerjali fir-rigward tal-adottar tal-leġiżlazzjoni bażika tal-UE dwar l-effiċjenza enerġetika (id-Deċiżjoni tal-Kunsill Ministerjali 2009/05-MC-EnC tat-18 ta’ Diċembru 2009, kif emendata mid-Deċiżjoni 2010/02-MC-EnC f'Settembru 2010) inkludew klawżola dinamika li biha l-Komunità tal-Enerġija ser timplimenta atti ddelegati adottati mill-Kummissjoni abbażi tad-Direttiva 2010/30/UE[1].Din il-proċedura dinamika għall-adottar tar-regolamenti ddelegati dwar l-effiċjenza enerġetika timplika li l-atti relevanti għandhom jitqiegħdu fuq l-aġenda tal-laqgħa li jmiss tal-Kunsill Ministerjali wara l-adozzjoni u n-notifika tagħhom mill-Kummissjoni Ewropea. F'dik il-laqgħa, il-Kunsill Ministerjali jkollu l-opportunità li joġġezzjona għall-applikazzjoni ta’ att iddelegat lill-Partijiet Kontraenti tal-Komunità tal-Enerġija. Jekk f'dik il-laqgħa l-Kunsill Ministerjali ma jkunx oġġezzjona għall-att iddelegat, dan isir vinkolati fuq il-Partijiet Kontraenti, soġġett għal adattamenti oħra.L-Unjoni Ewropea għandha tapprova l-adozzjoni mill-Komunità tal-Enerġija tar-regolamenti ddelegati dwar it-tikketti li jindikaw il-konsum tal-enerġija tal-magni domestiċi għall-ħasil tal-platti, il-magni tal-ħasil tal-ħwejjeġ, it-tagħmir refriġeranti, it-televiżjonijiet u t-tagħmir refriġeranti domestiku[2].2.3. DOKUMENTI TA’ POLITIKA2.3.1. L-adozzjoni tal-Programm ta’ Ħidma tal-Komunità tal-Enerġija għas-snin 2012-2013L-Unjoni Ewropea għandha tapprova l-Programm ta’ Ħidma tal-Komunità tal-Enerġija għas-snin 2012-2013, kif propost mis-Segretarjat u appoġġat mill-Grupp Permanenti ta' Livell Għoli (PHLG) fid-29 ta’ Ġunju 2011.Dan il-Programm ta’ Ħidma jirrappreżenta t-tkomplija tax-xogħol li sar fl-imgħoddi, u jkopri l-oqsma kollha ta’ attività. Jisħaq partikularment fuq il-ħidma tar-regolaturi tal-enerġija fil-qasam tal-implimentazzjoni u l-kooperazzjoni. Iqis ukoll il-ħidma futura fuq l-ikkompletar tas-suq intern tal-elettriku u tal-gass (billi jimplimenta t-'tielet pakkett'), kif ukoll fuq l-istatistiċi u s-sigurtà tal-provvista bl-implimentazzjoni ppjanata tad-Direttiva dwar il-Ħażniet taż-Żejt u r-Regolament dwar is-Sigurtà tal-Provvista tal-Gass.2.3.2. L-adozzjoni ta’ Pjan ta’ Implimentazzjoni għall-Iżvilupp tal-Infrastruttura tal-Gass fil-Komunità tal-EnerġijaIl-kunċett taċ-Ċirkwit tal-Gass tal-Komunità Ewropea ġie diskuss b'mod wiesa' fl-istituzzjonijiet tal-Komunità tal-Enerġija, fuq l-ogħla livell (Dibattitu Ministerjali, Skopje, Settembru 2010), kif ukoll waqt laqgħa li saret f'Ġunju 2010 bejn il-PHLG u l-Bord Regolatorju tal-Komunità tal-Enerġija (ECRB). Barra minn dan, l-ECRB qiegħed jaħdem fuq l-istrumenti regolatorji għall-promozzjoni taċ-Ċirkwit tal-Gass.Il-Kummissjoni Ewropea ħadet deċiżjoni politika biex tagħti prijorità lill-iżvilupp taċ-Ċirkwit tal-Gass tal-Komunità tal-Enerġija[3].L-iżvilupp ta’ Ċirkwit tal-Gass ikun jgħin lill-Partijiet Kontraenti jiksbu żewġ għanijiet ewlenin. L-ewwel għan huwa li jiżdied is-sehem tal-gass fil-firxa tas-sorsi tal-enerġija ġġenerata tagħhom, u b'hekk jissodisfaw domanda għall-enerġija li kulma jmur qiegħda togħla. It-tieni għan huwa l-konformità mal-obbligi ambjentali tagħhom fil-qafas tal-Komunità tal-Enerġija.Proġett ta’ infrastruttura ta’ pajplajn tal-gass fuq skala kbira, bħalma hu dan, jitlob sforzi straordinarji fl-oqsma tekniċi, finanzjarji u regolatorji, mar-reġjun kollu. Fl-aħħar iżda mhux l-inqas, ikun jirrikjedi rieda politika qawwija, u appoġġ b'saħħtu.L-Unjoni Ewropea għandha ssejjaħ lill-Kunsill Ministerjali biex jintrabat politikament li javvanza malajr bil-kunċett taċ-Ċirkwit tal-Gass, skont in-'non paper' imressqa mill-Kummissjoni fil-laqgħa tal-Grupp Permanenti ta' Livell Għoli fi Vjenna, fid-29 ta' Ġunju 2011.3. L-ARMENJA - L-AĊĊETTAZZJONI BĦALA OSSERVATURIt-Trattat dwar il-Komunità tal-Enerġija jistabbilixxi li "fuq talba rraġunata ta’ pajjiż terz tal-viċinat, il-Kunsill Ministerjali jista', bl-unanimità, jaċċetta dak il-pajjiż bħala Osservatur", kif ukoll li "L-Osservaturi jistgħu jattendu l-laqgħat tal-Kunsill Ministerjali, il-Grupp Permanenti ta' Livell Għoli, il-Bord Regolatorju u l-Fora, mingħajr ma jieħdu sehem fid-diskussjonijiet" (l-Artikolu 96).F'Mejju 2010, l-Armenja talbet li ssir osservatur. F'Lulju 2010, l-Armenja bagħtet ġustifikazzjoni ddettaljata għat-talba tagħha lis-Segretarjat, b'referenza partikulari għas-sigurtà tal-provvista u għad-diversifikazzjoni, kif ukoll għall-importanza tal-kooperazzjoni internazzjonali. L-Armenja semmiet ukoll inizjattivi oħra li fihom għandha sehem attiv (Inogate, ENP, Sħubija tal-Lvant).Il-Kunsill Ministerjali ġie mgħarraf formalment b'din it-talba fil-laqgħa annwali tiegħu tal-24 ta’ Settembru, iżda ma ħax deċiżjoni.L-Unjoni Ewropea trid taqbel li l-Armenja tiġi aċċettata bħala osservatur.4. DEĊIŻJONIJIET OĦRA4.1. Il-ħidma tat-Task ForcesIl-ħidma tat-task forces eżistenti ser tiġi rriveduta fil-laqgħa tal-Kunsill Ministerjali, li se jieħu nota tar-rapporti dwar l-attivitajiet tagħhom u jiddeċiedi dwar il-ħidma futura tagħhom, kif ġej:- Task Force dwar is-Sorsi Rinnovabbli. Il-mandat tagħha għandu jiġi estiż b'sena, biex jgħin lill-Partijiet Kontraenti jimplimentaw id-Direttiva 2009/28 (abbażi tar-Rakkomandazzjoni tal-2010 mill-Kunsill Ministerjali u abbażi ta’ deċiżjoni vinkolanti fil-futur).- Task Force dwar l-Effiċjenza Enerġetika. Il-mandat tiegħu għandu jiġi estiż b'sena, sabiex jgħin fl-implimentazzjoni tad-direttivi u tar-regolamenti ddelegati relevanti.- Task Force dwar l-Ambjent. Huwa mistenni rapport bil-fomm dwar x'sar mit-Task Force mindu twaqqfet f'Mejju 2011 (mhi se tittieħed l-ebda deċiżjoni).- Task Force dwar l-Istrateġija Reġjunali. Il-Kunsill Ministerjali mistenni li jappoġġa l-kunċett ta’ Task Force responsabbli għat-tħejjija ta’ Strateġija Reġjunali u Pjan ta’ Investiment.3.2. Is-soluzzjoni tat-tilwim - Il-ħatra ta' Kumitat KonsultattivIl-Kumitat Konsultattiv huwa pass intermedju qabel ma l-Kunsill Ministerjali jiddikjara li Parti tkun qiegħda tmur kontra l-obbligi tagħha. Dan il-Kumitat Konsultattiv huwa pprovdut fl-Artikolu 32 tal-Att Proċedurali 2008/01/MC-EnC, tas-27 ta' Ġunju 2008, dwar ir-Regoli ta’ Proċedura għas-Soluzzjoni tat-Tilwim skont it-Trattat.Il-membri maħturin fl-2009 waslu għal tmiem il-mandat tagħhom, f'Ġunju 2011. Għaldaqstant, il-Kunsill Ministerjali għandu jaħtar membri tal-Kumitat Konsultattiv għal mandat ġdid ta’ sentejn.2011/0214 (NLE)Proposta għalDEĊIŻJONI TAL-KUNSILLdwar l-istabbiliment tal-pożizzjoni tal-Unjoni Ewropea fil-Kunsill Ministerjali tal-Komunità tal-Enerġija (Chişinău, is-6 ta' Ottubru 2011)IL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 218 (9) tiegħu,Wara li kkunsidra d-Deċiżjoni tal-Kunsill 2006/500/KE tad-29 ta' Mejju 2006 dwar il-konklużjoni mill-Komunità Ewropea tat-Trattat dwar il-Komunità tal-Enerġija, u b'mod partikolari l-Artikoli 4 u 5 tagħha,Wara li kkunsidra l-proposta mill-Kummissjoni Ewropea,IDDEĊIEDA KIF ĠEJ:Artikolu WaħdieniFid-dawl tal-laqgħa tal-Kunsill Ministerjali tal-Komunità tal-Energija li se ssir fi Chişinău fis-6 ta' Ottubru 2011, il-pożizzjoni tal-Unjoni Ewropea fir-rigward tal-kwistjonijiet li jaqgħu fl-ambitu tal-Artikolu 218(9) tat-Trattat hija stabbilita fl-Anness għal din id-Deċiżjoni.Magħmul fi Brussell,Għall-KunsillIl-PresidentANNESS Il-pożizzjoni tal-Unjoni Ewropea-  L-Unjoni Ewropea tapprova l-awtorizzazzjoni finanzjarja tad-Direttur tas-Segretarjat tal-Komunità tal-Enerġija għas-sena 2010.-  L-Unjoni Ewropea tapprova l-baġit għas-snin 2012-2013, soġġett għall-approvazzjoni tal-approprjazzjonijiet korrispondenti mill-awtorità tal-baġit għal dawn is-sentejn.-  L-Unjoni Ewropea tapprova l-emendi għall-Anness IV għat-Trattat dwar il-Komunità tal-Enerġija, fir-rigward tal-kontribuzzjonijiet mill-Partijiet għall-Baġit tal-Komunità Ewropea.-  L-Unjoni Ewropea tapprova l-implimentazzjoni mill-Komunità tal-Enerġija tad-Direttiva 2009/72/KE, id-Direttiva 2009/73/KE, ir-Regolament (KE) Nru 714/2009 u r-Regolament (KE) Nru 715/2009.-  L-Unjoni Ewropea tapprova l-emendi għat-Trattat dwar il-Komunità tal-Enerġija, skont id-Deċiżjoni tal-Kunsill tat-28 ta’ Ġunju 2011 li tawtorizza l-Kummissjoni biex tinnegozja, f'isem l-Unjoni Ewropea, emendi għat-Trattat dwar il-Komunità tal-Enerġija.-  L-Unjoni Ewropea tapprova l-adozzjoni mill-Komunità tal-Enerġija tar-Regolamenti Ddelegati tal-2011 dwar it-tikketti li jindikaw il-konsum tal-enerġija tal-magni domestiċi għall-ħasil tal-platti, il-magni tal-ħasil tal-ħwejjeġ, it-tagħmir refriġeranti, it-televiżjonijiet u t-tagħmir refriġeranti domestiku.-  L-Unjoni Ewropea tapprova l-Programm ta’ Ħidma tal-Komunità tal-Enerġija għas-snin 2012-2013.-  L-Unjoni Ewropea tapprova l-Pjan ta’ Implimentazzjoni għall-Iżvilupp tal-Infrastruttura tal-Gass fil-Komunità Ewropea.-  L-Unjoni Ewropea tapprova l-aċċettazzjoni tal-Armenja bħala osservatur fil-Komunità tal-Enerġija.-  L-Unjoni Ewropea tapprova t-twaqqif ta' Task Force tal-Istrateġija Reġjunali.-  L-Unjoni Ewropea tapprova l-ħatra tal-membri tal-Kumitat Konsultattiv għas-Soluzzjoni tat-Tilwim.[1] Id-Direttiva 2010/30/UE tal-Parlament Ewropew u tal-Kunsill tad-19 ta’ Mejju 2010 dwar l-indikazzjoni permezz ta’ ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbutin mal-enerġija.[2] Dan jikkonċerna l-erba' Regolamenti delegati tal-Kummissjoni adottati fit-28 ta’ Settembru 2010, li jissuplimentaw id-Direttiva 2010/30/UE tal-Parlament Ewropew u tal-Kunsill fir-rigward tat-tikketti li jindikaw il-konsum ta’ enerġija tal-magni domestiċi għall-ħasil tal-platti, il-magni domestiċi tal-ħasil tal-ħwejjeġ, it-televiżjonijiet u l-maġni refriġeranti domestiċi.[3] RAPPORT MILL-KUMMISSJONI LILL-PARLAMENT EWROPEW U LILL-KUNSILL skont l-Artikolu 7 tad-Deċiżjoni 2006/500/EC (It-Trattat dwar il-Komunità tal-Enerġija) http://ec.europa.eu/energy/gas_electricity/community/doc/20110310_report_en.pdf (mhux disponibbli bil-Malti).